Гуртам

**Гуртам**, або **Gurtam** (, літаральна «разам») — міжнародная IT-кампанія беларускага паходжаньня, якая спэцыялізуецца на аўтаматызацыі аўтапаркаў, GPS-маніторынгу і IoT-рашэньнях. Кампанія найбольш вядомая сваёй плятформай Wialon, якая аб’ядноўвае больш за 4 мільёны транспартных сродкаў і іншых актываў па ўсім сьвеце, што робіць яе адным з сусьветных лідараў у сваёй галіне. Бізнэс-сетка кампаніі налічвае больш за 2 500 партнэраў, у тым ліку пастаўшчыкоў паслугаў і сыстэмных інтэгратараў, у больш як 150 краінах. Паводле дасьледаваньня Berg Insight, Wialon зьяўляецца вядучай плятформай для кіраваньня аўтапаркамі ў краінах Цэнтральнай і Ўсходняй Эўропы і адной з найбуйнейшых тэлематычных плятформаў у сьвеце. Кампанія таксама мае моцныя пазыцыі на рынках, што разьвіваюцца, у тым ліку ў Лацінскай Амэрыцы і Паўднёва-Ўсходняй Азіі.

## Гісторыя
Кампанія **Gurtam** была заснаваная ў 2002 годзе ў Менску, Беларусі. Першапачаткова яна займалася распрацоўкай праграмнага забесьпячэньня для сыстэмаў адсочваньня транспарту, што прывяло да стварэньня асноўнай плятформы Wialon.

### Ранейшыя часы
У 2010-х гадах кампанія актыўна пашырала сваю дзейнасьць. Да 2011 году на Wialon адсочвалася 100 тысяч аб’ектаў, а ў лістападзе 2016 году гэтая лічба дасягнула 1 мільёну. У гэты пэрыяд Gurtam адкрыла міжнародныя офісы, у тым ліку ў Дубаі (2013) і Бостане (2014). У 2016 годзе быў адкрыты офіс у Буэнас-Айрэсе, Аргентына.

У 2015 годзе Gurtam арганізавала культурны праект «32 акцэнты беларускай мовы», у межах якога партнэры кампаніі з 32 краінаў сьвету запісалі верш "Дзе мой край" Уладзімера Караткевіча на беларускай мове. Гэтая ініцыятыва была накіраваная на папулярызацыю беларускай мовы і знаёмства зь ёй замежных партнэраў.

У 2017 годзе кампанія адсьвяткавала сваё 15-годзьдзе і запусьціла плятформу Flespi, якая працуе па мадэлі backend-as-a-service (PaaS) і прызначаная для шырокага спэктру IoT-праектаў. У 2019 годзе колькасьць падлучаных аб’ектаў на Wialon дасягнула 2 мільёнаў. У 2020 годзе Gurtam заснавала штогадовы міжнародны конкурс «IoT Project of the Year» для прызнаньня найлепшых тэлематычных праектаў.

### 2020 і далей

У 2020 годзе кампанія выказала падтрымку пратэстам у Беларусі. Суаснавальнік кампаніі Аляксей Шчурко быў уключаны ў першы склад Каардынацыйнай рады.  Ён таксама заяўляў, што кампанія гатовая ахвяраваць 500 000 даляраў на рэабілітацыю ахвяраў пратэстаў.  У жніўні 2020 году адзін з кіраўнікоў кампаніі, Аляксандар Куўшынаў, быў затрыманы падчас пратэстаў у Менску. Паводле паведамленьняў Праваабарончага цэнтру «Вясна», яго ў аўтазак несьлі на ровары, а ўжо ў аўтазаку ён выпадкова сустрэў свайго брата — супрацоўніка іншай беларускай IT-кампаніі PandaDoc. Гэты выпадак атрымаў шырокі розгалас у беларускіх мэдыях і стаў адным з сымбаляў салідарнасьці IT-супольнасьці. Напрыканцы 2020 году кампанія Gurtam пачала рэлякацыю сваёй дзейнасьці зь Беларусі ў Літву. Паводле інтэрвію, яна перавезла больш за 200 супрацоўнікаў разам зь іх сем’ямі.

У 2022 годзе, у адказ на расейскую агрэсію ва Ўкраіне, кампанія **Gurtam** абвясьціла, што ўсе абанэнцкія сэрвісы, у тым ліку Wialon Hosting і Flespi, будуць дасяжныя ўкраінскім кампаніям бескаштоўна. Летам 2023 году ў інтэрвію каналу "Жыцьцё-маліна" Аляксандар Куўшынаў заявіў, што аб’ём дапамогі, аказанай украінскім партнэрам у 2022 годзе, перавысіў 500 000 эўра. Нягледзячы на тое, што кампанія была лідарам рынку ў Расеі, на падставе гэтых падзеяў Gurtam спыніла продажы там і закрыла свой офіс у Маскве. 

Пасьля пераносу штаб-кватэры ў Летуву Gurtam стала адной з найбольш значных IT-кампаніяў краіны. Паводле адкрытых зьвестак Дзяржаўнай падатковай інспэкцыі Летувы і СМІ, кампанія штогод уваходзіць у лік найбуйнейшых падаткаплацельшчыкаў у IT-сэктары. У 2023 годзе Gurtam разам зь іншымі беларускімі кампаніямі ўвайшла ў пяцёрку найбуйнейшых IT-плацельшчыкаў у Летуве.

## Крыніцы

## Вонкавыя спасылкі
* Старонка ў сеціве

Катэгорыя:Летувіскія кампаніі
Катэгорыя:Спадарожнікавая навігацыя
Катэгорыя:Летувіскія вытворцы праграмнага забесьпячэньня
Катэгорыя:Транспартныя тэхналёгіі
Катэгорыя:Аўтамабільныя тэхналёгіі
Катэгорыя:Кіраваньне флётам
Катэгорыя:Інтэрнэт рэчаў
Катэгорыя:Разумныя інфармацыйныя сыстэмы
Катэгорыя:Кіраваньне ланцугом паставак
Катэгорыя:Транспартная тэлематыка
Катэгорыя:Пазыцыянаваньне бяздротавай сувязі
Катэгорыя:Зьявіліся ў 2002 годзе
Катэгорыя:Арганізацыі, заснаваныя ў 2002 годзе
Катэгорыя:Кампаніі, заснаваныя ў 2002 годзе
Катэгорыя:Тэхналягічныя кампаніі, заснаваныя ў 2002 годзе
Катэгорыя:Кампутарныя кампаніі, заснаваныя ў 2002 годзе
Катэгорыя:Беларусы ў Летуве